**רונן (רוני) אלשיך** (נולד ב-20 במרץ 1963) הוא איש ביטחון ישראלי שכיהן כמפכ"ל של משטרת ישראל מדצמבר 2015 עד דצמבר 2018. קודם לכן שירת במשך 27 שנים בשב"כ ושימש בין היתר כסגן ראש השב"כ וכראש אגף המטה.

ביוגרפיה
--------

אלשיך נולד בירושלים, אחד מארבעה ילדים של אברהם ואהובה. אביו הוא יוצא תימן שעלה לישראל במבצע על כנפי נשרים ואמו אהובה עמאר היא בת למשפחה מעולי מרוקו שנולדה בעיר העתיקה בירושלים. אימו נפטרה כשהיה בן 14. אלשיך גדל בשנותיו הראשונות בשכונת גבעת מרדכי. בגיל 9 עבר עם משפחתו לקריית ארבע, בשל אבחונו כמחונן ו"הוקפץ" שתי כיתות (מכיתה ג' לכיתה ו'). המשיך בלימודיו בישיבת בני עקיבא נתיב מאיר, שבה סיים את חוק לימודיו כשהיה בן 16. לאחר מכן למד בישיבת מרכז הרב.

אלשיך בעל תואר ראשון במדע המדינה מאוניברסיטת חיפה ותואר שני במדע המדינה מאוניברסיטת תל אביב, את שניהם סיים בהצטיינות יתרה. למד לקראת תואר שני מחקרי בקרימינולוגיה באוניברסיטה העברית בירושלים. בוגר קורס דירקטורים באוניברסיטת תל אביב ותוכנית לניהול בכיר מבית הספר וורטון למינהל עסקים של אוניברסיטת פנסילבניה.

שירות צבאי
----------

בשנת 1981 התגייס לצנחנים והתקבל לפלוגת ההנדסה החטיבתית. במסגרתה נלחם במלחמת לבנון הראשונה. במבצע על הכפר "מערכה" בלבנון שימש כמפקד מחלקה בגדוד 890 במהלכו נפצע מסלע שהושלך לעברו ושבר את ידו. לאחר ששימש כמ"פ בגדוד 50 פיקד על פלחה"ן צנחנים, בין היתר במבצע חוק וסדר. בתפקידו האחרון בצבא שימש כסגן מפקד גדוד הנח"ל המוצנח (גדוד 50).

שירות בשב"כ
-----------

בדצמבר 1988 השתחרר מצה"ל והצטרף לשב"כ, לצוות האמון על חקירות עצורים מאזור רמאללה. בשנת 1994 פיקד על צוות החוקרים שהצליחו לחשוף את המקום שבו הוסתר נחשון וקסמן. במהלך האינתיפאדה השנייה היה ראש תת-מרחב שומרון. ב-2005 מונה לראש מרחב יהודה, שומרון וירושלים וב-2009 התמנה לראש מרחב דרום. ב-2012 מונה לראש אגף המטה ובספטמבר 2014 מונה לסגן ראש השב"כ ולממלא מקומו.

מפכ"ל משטרת ישראל
-----------------

אלשיך בעת קבלת דרגת רב-ניצב מראש הממשלה, בנימין נתניהו, והשר לביטחון הפנים, גלעד ארדן, דצמבר 2015
אלשיך ביום כניסתו לתפקיד, עם נשיא המדינה ראובן ריבלין
אלשיך עם השר לביטחון פנים גלעד ארדן ביום פתוח משטרה-קהילה
בספטמבר 2015 נבחר על ידי השר לביטחון הפנים, גלעד ארדן, למלא את תפקיד מפכ"ל המשטרה, לאחר הסרת מועמדותו של גל הירש. ב-3 בדצמבר 2015 קיבל דרגת רב-ניצב ונכנס לתפקיד המפכ"ל ה-18 של משטרת ישראל.

המבצע המשמעותי הראשון שפיקד עליו כמפכ"ל היה המצוד אחרי המחבל מערערה, נשאת מלחם, שביצע את פיגוע הירי ברחוב דיזנגוף ב-1 בינואר 2016, ונהרג כעבור שבוע מירי צלפי הימ"מ.

אלשיך קידם מספר רפורמות: אמו"ן - בתחום "שיטור מבוסס נתונים" (evidence based policing), "הרצף המודיעיני", "הרצף הטכנולוגי" ו"הרצף החקירתי" - בתחום "השיטור הגבוה", וכן רפורמה העוסקת בחיזוק נורמות משטרת ישראל, בין השאר מבדקי מהימנות ממוחשבים[דרושה הבהרה] ובדיקות פוליגרף. יזם את הקמת תנועת הנוער המשטרתית "שחקים" (שומרי חוק).

עם השר ארדן, השיק תוכנית אסטרטגית להעמקת השיטור בקרב המגזר הערבי, במסגרתה הוקמו תחנות משטרה חדשות וגויסו שוטרים ושוטרות מוסלמים שעברו הכשרה ייחודית. עוד קידמו השניים תוכנית לחיזוק ביטחון ירושלים, שחיזקה את יכולתו העצמאית של המחוז ולצמצם באופן דרמטי את הצורך השוטף בתגבור יומיומי.

באוגוסט 2016 התבטא אלשיך התבטאות מעוררת מחלוקת על יוצאי אתיופיה, בכנס הפתיחה של ועידת המשפט של לשכת עורכי הדין. לדבריו, בכל המחקרים הוכח שמהגרים מעורבים יותר בפשיעה: "כשיש קהילה כזו, כמו גם ערבים, אז כאשר שוטר פוגש חשוד המוח שלו חושד בו יותר. זה טבעי".

בינואר 2017 נעשתה הריסה של בנייה לא חוקית באום אל-חיראן, ובמהלכה ירו שוטרים בתושב הכפר יעקוב מוסא אבו אל-קיעאן, לאחר שחשבו שבכוונתו לדרוס אותם. לאחר הירי פגע הרכב בשוטרים וכתוצאה מכך נהרג שוטר אחד ואחר נפצע. בפרשה זו גיבו אלשיך, עם השר לביטחון פנים גלעד ארדן, את השוטרים וטענו שמדובר בפיגוע דריסה.

חקירות מרכזיות של המשטרה בתקופת כהונתו עסקו ב"תיק 1000", "תיק 2000" ו"תיק 4000", שבהם אחד החשודים המרכזיים היה ראש הממשלה, בנימין נתניהו, ו"תיק 3000", שבו חשודים מקורבים לנתניהו. בפברואר 2018 המליצה המשטרה להגיש כתב אישום נגד נתניהו באשמת לקיחת שוחד, מרמה והפרת אמונים ונגד אנשי העסקים ארנון מילצ'ן וארנון מוזס באשמת מתן שוחד. ב-2 בדצמבר 2018, יומו האחרון של אלשיך בתפקיד, פרסמה המשטרה את עמדתה ועמדת רשות ניירות ערך, שלפיה התגבשה ב"תיק 4000" תשתית ראייתית לביצוע עבירות, ובראשן שוחד, נגד חלק מהחשודים, בהם ראש הממשלה בנימין נתניהו, רעייתו שרה נתניהו, בעל השליטה בחברת "בזק" שאול אלוביץ' ומנכ"לית "בזק" סטלה הנדלר. במהלך החקירות מתח נתניהו ביקורת על המשטרה ועל אלשיך אישית, והמשיך בכך בנאום שנשא לפני תחילת משפטו, וכן הפסיק להזמין את אלשיך לפגישות. בראיון לאילנה דיין בעובדה בפברואר 2018, טען אלשיך כי חוקרים פרטיים אספו מידע נגד קצינים שמעורבים בתיקי נתניהו. המשטרה פתחה בחקירה נגד החוקרים הפרטיים החשודים, וביולי באותה שנה סגרה נגדם את התיק בעילה של היעדר עבירה.

במהלך כהונתו גיבה את מפקד יחידת להב 433, ניצב רוני ריטמן, והגן עליו בתלונה שהוגשה נגדו בנוגע להטרדה מינית של קצינה.

ב-13 בספטמבר 2018 הודיע השר ארדן על החלטתו לא להאריך את כהונתו של אלשיך. במסיבת עיתונאים שכינס אמר ארדן כי "אינני מתחרט על מינויו של רוני אלשיך למפכ"ל. עם זאת, היו לנו חילוקי דעות בסוגיות שונות, חלק מהן סוגיות מהותיות כבדות משקל, שבעיניי יש להן השפעה ניכרת על אמון הציבור במשטרה".

ב-3 בדצמבר 2018 סיים את תפקידו כמפכ"ל, וניצב מוטי כהן מונה לממלא מקום המפכ"ל.

לאחר סיום כהונתו קרא לכך שמפכ"לים ימונו על ידי ועדה ציבורית ולא על ידי השר לביטחון פנים, כדי להרחיב את עצמאותם מהדרג הפוליטי.

באוגוסט 2020 פרסם את ספרו, "מפכ"ל בחזית – ערכים במבחן", אוטוביוגרפיה בה פורש אלשיך את משנתו הערכית והמנהיגותית, המתמקדת בתקופת כהונתו כמפכ"ל המשטרה.

פרסים והוקרה
------------

* 2019 - פרס נשיא האגודה הישראלית לקרימינולוגיה על הישגיו בשטח בתחום "שיטור מבוסס נתונים" (Evidence Based Policing).
* 2022 - פרס בהיכל התהילה של תחום ״שיטור מבוסס נתונים״ (Evidence Based Policing) באוניברסיטת ג׳ורג׳ מייסון (אנ'), וירג׳יניה, על רפורמת האמו״ן שהוביל במשטרה והמערכת התומכת בניהול הרפורמה.

פעילות ציבורית
--------------

* חבר המועצה המייעצת של המכון לקרימינולוגיה של האוניברסיטה העברית בירושלים.
* חבר הוועד המנהל של המכון לחקר המתודולוגיה של המודיעין.
* חבר הוועד המנהל של תנועת פנימה.
* חבר יוזמת בראשית (לאחדות ישראל).
* חבר הוועד המנהל בעמותת ״אלון ואלה״.
* לשעבר יו״ר עמותת שערים.

חיים אישיים
-----------

אלשיך נשוי לשירה, אב לשבעה. תושב גבעת שמואל, ובעבר התגורר בכוכב השחר.

קישורים חיצוניים
----------------

ויקישיתוף מדיה וקבצים בנושא **רוני אלשיך** בוויקישיתוף
* אתר למנויים בלבד עמוס הראל, ארדן שוב הלך על צנחן, אבל הפעם עם ניסיון, באתר הארץ, 25 בספטמבר 2015
* נועם (דבול) דביר, אלי סניור ואלישע בן קימון, המפכ"ל המיועד ר' ל-ynet: "מתרגש, זה אתגר גדול", באתר ynet, 25 בספטמבר 2015
* קובי נחשוני ועומרי אפרים, לא רק אנליטי - גם מאמין, באתר ynet, 29 בספטמבר 2015
* יוסי אלי‏, המפכ"ל הנכנס רוני אלשיך בטקס השבעתו: "כאן כדי לשרת", באתר וואלה!‏, 3 בדצמבר 2015
* שמעון איפרגן, ‏בית ספר לשוטר מתחיל, באתר ‏מאקו‏, 19 במאי 2016
* רונית ורדי, כל מה שרציתם לדעת על רוני אלשיך. פרופיל, באתר ליברל, 9 ביולי 2017
* דורון הרמן, "עד מדינה זה הכרח בל יגונה": ריאיון בלעדי עם המפכ"ל רוני אלשיך, באתר של "רשת 13", 16 בספטמבר 2017 (במקור, מאתר "nana10") סרטונים
* עובדה, ‏אלשיך יוצא מהבונקר, באתר ‏מאקו‏, 7 בפברואר 2018 סרטונים
* חגי סגל, ‏המפכ"ל: "יש משהו שהציבור לא יודע בינתיים", בעיתון מקור ראשון, 23 במרץ 2018
* אתר למנויים בלבד יהושע בריינר, אלשיך הולך, הפרשות נשארות: סיכום כהונת המפכ"ל, באתר הארץ, 23 בספטמבר 2018
* אתר למנויים בלבד  נבו זיו, "השאלה היא האם הוא יישפט. הכל יכול לקרות. אולי תהיה חסינות, אולי תהיה ממשלה, אני לא יודע", באתר "ידיעות אחרונות", 28 באוגוסט 2020
* עמיר רפפורט, ‏חשיפה: מהפיכת הסייבר של המשטרה, גרסת אלשיך, באתר "IsraelDefense‏", 10 בפברואר 2022

הערות שוליים
------------

1. ↑  מינוי המפקח הכללי של משטרת ישראל והארכת מועד כהונת ממלא מקום המפקח הכללי של משטרת ישראל - תיקון החלטת ממשלה, החלטה מספר 637 של ממשלת ישראל, משנת 2015, באתר של משרד ראש הממשלה, מיום 4 בנובמבר 2015
2. ↑  אברהם פכטר, רמטכ"ל תימני - למשטרה, באתר News1 מחלקה ראשונה, 6 באוקטובר 2015
3. ↑  סרטונים יואב לימור, אנשים > עונה 6 > רוני אלשיך, באתר mako‏, 12 בנובמבר 2015; מתוך התוכנית "אנשים"
4. ↑  עמיר רפפורט, מחקו את הכפר, מחקו את רון ארד, באתר nrg‏, 19 ביולי 2008
5. ↑  איתמר אייכנר, מאיר תורג'מן וגד ליאור, "השועל שהפך למפכ"ל", ידיעות אחרונות, 29 בספטמבר 2015, עמ' 10
6. ↑  איתמר אייכנר ואיתי בלומנטל, "השועל" מהשב"כ: רוני אלשיך הוא המפכ"ל המיועד, באתר ynet, 27 בספטמבר 2015
7. ↑  יניב קובוביץ, ארדן הודיע: סגן ראש השב"כ ימונה למפכ"ל; וינשטיין: אין מניעה למינוי, באתר הארץ, 25 בספטמבר 2015
8. ↑  יוסי אלי‏, המפכ"ל הנכנס רוני אלשיך בטקס השבעתו: "כאן כדי לשרת", באתר וואלה!‏, 3 בדצמבר 2015
9. ↑  אבי אשכנזי ואלי אשכנזי‏, בתום מצוד של שבוע: חוסל בערערה המחבל שביצע את הפיגוע בתל אביב, באתר וואלה!‏, 08 בינואר 2016  
כולם חשבו על ת"א - המפכ"ל במקביל שלט על המבצע בואדי עארה, חדשות 0404, 9 בינואר 2016.
10. ↑  מקסים לנגו, הצלחה גדולה ליום הפתוח של המשטרה. ארדן: ״יש במה להתגאות״, באתר חדשות 0404‏
11. ↑  המפכ"ל על יוצאי אתיופיה: "טבעי שחושדים בהם יותר"
12. ↑  המפכ"ל על האלימות נגד אתיופים: מטבע הדברים, שוטרים חושדים בהם יותר
13. ↑  אלשיך על אלימות שוטרים כלפי יוצאי אתיופיה: "טבעי שנחשוד בהם יותר"
14. ↑  סיום חקירות "תיק 1000" ו"תיק 2000", באתר משטרת ישראל, 13 בפברואר 2018
15. ↑  הסתיימה חקירת תיק 4000, באתר משטרת ישראל, 2 בדצמבר 2018
16. ↑  אלון חכמון, יניר קוזין, ‏נתניהו: "ההדלפות הלא חוקיות במשטרה הפכו לצונאמי". המשטרה: "התקפות חסרות שחר", באתר מעריב אונליין, 14 באוקטובר 2017;  
חוק ההמלצות, בעמוד הפייסבוק של בנימין נתניהו, 3 בדצמבר 2017  
אלי סניור, נתניהו נגד אלשיך: "רמיזות הזויות ושקריות, לחקור מיד", באתר ynet, 8 בפברואר 2018
17. ↑  לי נעים, ‏אלשיך: "קיבלתי מסרים שבסביבת רה"מ אני מכונה בוגד", באתר ‏מאקו‏, 29 באוגוסט 2020
18. 1 2  אלשיך יוצא מהבונקר, באתר ‏מאקו‏, 7 בפברואר 2018
19. ↑  נטעאל בנדל, ‏נסגר תיק החוקרים שנחשדו במעקב אחרי בכיר בלהב 433, בעיתון מקור ראשון, 15 ביולי 2018
20. ↑  אלי סניור, השר ארדן הודיע: כהונת המפכ"ל אלשיך לא תוארך, באתר ynet, 13 בספטמבר 2018
21. ↑  כאן חדשות, בטוויטר
22. ↑  שי ניר, ‏אלשיך: צריך לשנות את האופן בו ממנים מפכ"ל בישראל, באתר דבר העובדים בארץ ישראל, 20 בדצמבר 2018
23. ↑  נעמי לבנקרון, ‏ממרתפי השב"כ ליקיר השמאל: רוני אלשיך, דיוקן עצמי, בעיתון מקור ראשון, 29 בנובמבר 2020
24. ↑  Roni Alsheich, The Center for Evidence-Based Crime Policy (CEBCP) (באנגלית)
25. ↑  נועם אמיר ויוסי מלמן, ‏מוערך בשב"כ, דובר ערבית עם 7 ילדים: הכירו את המועמד למפכ"לות, באתר מעריב אונליין, 25 בספטמבר 2015

| המפקחים הכלליים של משטרת ישראל |
| --- |
| 

|  |  |
| --- | --- |
| יחזקאל סהר • יוסף נחמיאס • פנחס קופל • אהרן סלע • שאול רוזוליו • חיים תבורי • הרצל שפיר • אריה איבצן • דוד קראוס • יעקב טרנר • רפי פלד • אסף חפץ • יהודה וילק • שלמה אהרונישקי • משה קראדי • דודי כהן • יוחנן דנינו • רוני אלשיך • מוטי כהן (מ"מ) • קובי שבתאי | דגל המפקח הכללי |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008896476505171
* VIAF: 3889160122845540630004
* WorldCat: viaf-3889160122845540630004

 |